SAMBIRO 24
Kasi Ndalama Zakwendeskera Ntchito pa Charu Chose Zikufumankhu?
Chilimika chilichose, Ŵakaboni ŵa Yehova ŵakusindikizga na kugaŵa mabuku ghanandi chomene, kwambura kutchaja mtengo. Tikuzenga Nyumba za Ufumu na maofesi. Tikupwelelera ŵateŵeti ŵanandi awo ŵakugwira ntchito pa Beteli, na ŵamishonale. Kweniso para kwawa soka, tikovwirapo. Kweni fumbo ndakuti, ‘Kasi ndalama zakuchitira vyose ivi, zikufumankhu?’
Tikupeleka zithero yayi, nesi kwendeska mbale. Ntchito ya kupharazga iyo tikuchita yikurya ndalama zinandi chomene, kweni tikupempheska chara. Vyaka 100 ivyo vyajumpha, Gongwe la Mulinda likati Yehova wali nase, ntheura “tizamupempheskapo yayi wovwiri kufuma ku ŵanthu, nesi kuŵaŵeyelera kuti ŵapelekepo wovwiri.” Ndipo nadi, tindapempheskepo.—Mateyu 10:8.
Ntchito yikwenda na vyakupeleka. Ŵanthu ŵanandi ŵakukondwa na ntchito ya kusambizga ŵanthu Baibolo, ndipo ŵakovwirapo. Ŵenecho Ŵakaboni ŵa Yehova ŵakujipeleka na nyengo yawo, nkhongono zawo, ndalama, na vinthu vinyake pakuchita khumbo la Chiuta. (1 Midauko 29:9) Mu Nyumba ya Ufumu mukuŵa mabokosi gha vyakupeleka, ndipo uyo wakhumba wakuponyamo. Panji munthu wangapeleka vyawanangwa vyake kwizira pa webusayiti ya jw.org. Kanandi vyakupeleka ivi vikufuma ku ŵanthu ŵasambazi yayi. Ŵanandi awo ŵakovwirapo pa ntchito iyi ŵali nga ni chokoro chikavu icho Yesu wakachiwonga, nangauli chikapeleka tundalama tuŵiri twakuzirwa pachoko. (Luka 21:1-4) Ntheura waliyose wangakwaniska kuŵika “kanthu padera” kuti wapeleke kuyana na “umo wadumulira mu mtima wake.”—1 Ŵakorinte 16:2; 2 Ŵakorinte 9:7.
Tikukayika yayi kuti Yehova walutilirenge kuchiska awo ŵakukhumba ‘kumuchindika na vinthu vyawo vyakuzirwa,’ panji kuti vyuma vyawo, mwakuti khumbo lake lichitike.—Zintharika 3:9.
Kasi tikupambana wuli na visopa vinyake?
Kasi vyakupeleka vikugwira ntchito wuli?
Manyani Vinandi
Kavidiyo: Kasi Ndalama Zakwendeskera Ntchito ya Ŵakaboni ŵa Yehova Zikufumankhu?
Wonani ivyo ŵanthu ŵakuchita kuti ŵawovwirepo ntchito ya pa charu chose.
Magazini Ghithu
Chitani dawunilodi magazini gha Gongwe la Mulinda na Wukani!
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn